SIRI ปลุกกระแสแบรนด์ “THE BASE” จ่อเปิดตัวคอนโดมิเนียมหรูทำเลทองภูเก็ต มูลค่า 1.6 พันลบ.
SIRI ปลุกกระแสแบรนด์ “THE BASE” จ่อเปิดตัวคอนโดมิเนียมหรูทำเลทองภูเก็ต มูลค่า 1.6 พันลบ.
20 มิ.ย. 2561

นายภูมิภักดิ์ จุลมณีโชติ รองกรรมการผู้จัดการฝ่ายพัฒนาโครงการคอนโดมิเนียม บริษัท แสนสิริ จำกัด (มหาชน) หรือ SIRI เปิดเผยว่า การพัฒนาโครงการที่อยู่อาศัยในตลาดต่างจังหวัดของบริษัท สามารถสร้างยอดขายได้แล้วถึง 7,500 ล้านบาท หรือคิดเป็นเกือบ 40% จากยอดขายรวมในช่วงครึ่งแรกปีนี้ที่ทำได้แล้วกว่า 20,000 ล้านบาท โดยความสำเร็จมาจากการปิดการขายโครงการใหม่ในตลาดต่างจังหวัดอย่างต่อเนื่องทั้งในหัวหิน พัทยา และหาดใหญ่ ซึ่งเป็นจังหวัดหัวเมืองหลักทางภาคใต้
“บริษัทประสบความสำเร็จอย่างสูงจากการทยอยเปิดตัวโครงการที่อยู่อาศัยในจังหวัดต่าง ๆ ซึ่งได้รับการตอบรับที่ดีและสร้างยอดขายสูงในระยะเวลาที่รวดเร็ว ทั้งในทำเล หัวหิน ซึ่งนับว่าบริษัทครองความเป็นเจ้าตลาดในการพัฒนาคอนโดมิเนียมตากอากาศมาอย่างยาวนาน โดยบริษัทสามารถสร้างยอดขายโครงการ “ลา กาซิตา” (La Casita) บนทำเลที่ดินที่ดีที่สุดใจกลางเมืองหัวหิน จำนวน 705 ยูนิต มูลค่าโครงการกว่า 2,300 ล้านบาท ได้ถึง 90% ภายในระยะเวลาเพียง 1 เดือนที่เปิดการขาย” นายภูมิศักดิ์ กล่าว
นอกจากนี้ บริษัทยังประสบความสำเร็จจากการเปิดขายโครงการคอนโดมิเนียม “เอดจ์ เซ็นทรัล พัทยา” (EDGE Central Pattaya) จำนวน 603 ยูนิต มูลค่าโครงการ 3,350 ล้านบาท บนทำเลทองของพัทยา ซึ่งเป็นจุดที่มีนักท่องเที่ยวนิยมมาพักมากที่สุด ซึ่งหลังจากเปิดพรีเซลล์ ในช่วงเดือนพ.ค.ที่ผ่านมา พบว่าได้รับการตอบรับที่ดีมากจากกลุ่มลูกค้าทั้งคนไทยและต่างชาติที่มีความต้องการคอนโดมิเนียมในพัทยา ทั้งเพื่อพักผ่อนหรือปล่อยเช่า จนล่าสุดมียอดขายแล้ว 95 %
ส่วนการเปิดขายโครงการ “ดีคอนโด หาดใหญ่” ภายใต้แนวคิด จังหวะชีวิตใหม่ ๆ จำนวน 461 ยูนิต มูลค่าโครงการ 830 ล้านบาท ที่ชูจุดขายโครงการใหม่ตั้งอยู่บนทำเลศักยภาพใหม่ในเมืองหาดใหญ่ รองรับสถานีโมโนเรลหรือรถไฟฟ้ารางเดี่ยว สถานีขนส่งหาดใหญ่ (เซ็นทรัล) ที่เตรียมเปิดใช้ในปี 65 ตามแผนพัฒนาเมืองหาดใหญ่ ขณะนี้มียอดขายไปแล้วถึง 50%
ล่าสุดบริษัทได้ปลุกกระแสแบรนด์ เดอะ เบส หลังประสบความสำเร็จมาแล้วถึง 13 โครงการ จำนวน 9,440 ยูนิต ภายใต้คอนเซ็ปต์ใหม่ MARK MY BASE โดยจะเผยโฉม THE BASE New Series ในแบบที่สะท้อนความเป็นตัวคุณ โครงการแรก เดอะ เบส เซ็นทรัล – ภูเก็ต จำนวน 590 ยูนิต มูลค่าโครงการ 1,660 ล้านบาท เปิดจองโครงการในวันที่ 23 – 24 มิ.ย. นี้ ในราคาเริ่มต้น 1.99 ล้านบาท
ทั้งนี้ จากแผนเปิดตัวคอนโดมิเนียมแบรนด์ เดอะ เบส ภายใต้แบรนด์คอนเซ็ปต์ใหม่ MARK MY BASE จำนวน 5 โครงการ 5 ทำเล ในกรุงเทพฯ และภูเก็ต ในปี 61 ได้แก่ เดอะ เบส สุขุมวิท 50, เดอะ เบส สะพานใหม่, เดอะ เบส รัชดา-ท่าพระ, เดอะ เบส สาทร-เจริญราษฎร์ และ เดอะ เบส เซ็นทรัล ภูเก็ต
“บริษัทคาดว่า เดอะ เบส เซ็นทรัล – ภูเก็ต จะเป็นอีกหนึ่งโครงการที่ได้รับการตอบรับที่ดีในตลาดต่างจังหวัดจากความต้องการซิตี้คอนโดมิเนียมบนทำเลใจกลางเมืองภูเก็ต ซึ่งยังคงมีความต้องการสูงในกลุ่มคนทำงานทั้งคนไทยและต่างชาติ รวมถึงอัตราผลตอบแทนจากการปล่อยเช่าโครงการซึ่งคาดว่าจะอยู่ในอัตรา 6.5% ต่อปี และอัตราการเพิ่มขึ้นของราคา (Capital Gain) ซึ่งอยู่ที่ประมาณ 7% ต่อปี จึงคาดว่าโครงการจะประสบความสำเร็จอย่างรวดเร็วเช่นเดียวกับโครงการที่ผ่านมาอย่างแน่นอน” นายภูมิภักดิ์ กล่าว